Lonkech

Lonkech (fr: Longwy) ass eng franséisch Stad am Arrondissement Briey, Departement Meurthe-et-Moselle, an der Regioun Grand Est.

Geographie
Lonkech läit op der Kuer, am Dräilännereck mat Éibeng (Belsch) a Rodange (Lëtzebuerg). Et huet 15.117 Awunner (2020), Longoviciens genannt, déi op 5,34 km² liewen.

Lonkech sëtzt sech aus dräi Deeler zesummen:
 Longwy-Haut: déi befestegt Alstad, déi haut zum "Réseau des sites majeurs de Vauban" gehéiert, steet op der UNESCO-Lëscht vun de Weltierwen;
 Longwy-Bas: Administrativen Zentrum, wou hätt sollen um Ufank vum 20. Joerhonnert en Thermal-Domaine entstoen;
 Longwy-Gouraincourt: eng Cité, déi 1878 gebaut gouf, fir Wunnenge fir d'Schmelzaarbechter ze hunn.

Geschicht
Lonkech huet, no der Deelung vu Lotharingien, zum Herzogtum Loutrengen gehéiert, gouf dunn awer 1292 dem Grof vu Bar verkaaft. 1368 gouf et, fir eng Schold ze bezuelen, un d'Herzogtum Lëtzebuerg verkaaft, goung awer 1378 nees hannescht u Bar. 1480 gouf et, zesumme mam ganzen Herzogtum Bar, an d'Herzogtum Loutrengen agegliddert. 1648 gouf et vu Frankräich ugegraff a bis 1660 besat, fir duerno nees u Loutrengen hannescht ze goen. 1670 hunn d'Fransousen et ageholl; am Traité vun Nijmegen (1678) ass dëst definitiv festgehale ginn. 
De Louis XIV. vu Frankräich huet dunn och gläich säi Festungsarchitekt Vauban ugestallt, d'Stad ze befestegen.

Am 19. Joerhonnert huet Lonkech sech, mat der Industrialiséierung schëtzeg entwéckelt. D'Stolkris huet Lonkech dunn och an den 1970er an -80er Joren haart getraff; d'Bevëlkerung ass ëm e puer Dausend zeréckgaangen.

Lonkech ass weiderhi bekannt fir seng Faïencerie (Émaux de Longwy). Et ass d'Gebuertsstad vum Moler Jean-Baptiste Fresez.

Utopolis (Lonkech)

 Um Spaweck 

Office du tourisme
Site de vun der Gemeng
Association Transfrontalière du PED
Site vun der Association de villes du Réseau des Sites Majeurs de Vauban

Kategorie:Uertschaften am Arrondissement Briey
Kategorie:Gemengen am Arrondissement Briey
Kategorie:Stied am Departement Meurthe-et-Moselle
Kategorie:Uertschaften, déi d'Légion d'honneur kruten
Kategorie:Uertschaften, déi d'Croix de guerre 1914-1918 kruten
Kategorie:Etappestied vum Tour de France